《水龙吟 其一 游薛涛井，寻桃花林，暮不得》
清代·张慎仪

可怜最是婵娟，遭时沦落如蓬梗。过庭续句，竟成谶语，何堪追者。

十色蛮笺，七弦筝柱，闲情自领。算爱才不少，骚人墨客，终莫慰、青楼恨。

去锦城东差近。是太和、薛涛古井。五云深处，昌蒲一碧，萧萧摇暝。

访古人来，登高凭吊，伤心薄幸。问桃林何在，年年杜鹃，只余悲哽。

作者简介：1846-1921，字淑威，号薆园，一号芋圃，成都人。著有《续方言新校补》、《方言别录》、《蜀方言》等，有《今悔庵词》。